[{"text_idx": "#000000", "text": "Pacio ar gyfer eich antur ddi-blastig"}, {"text_idx": "#000001", "text": "Yr Wyddfa yw mynydd prysuraf Cymru o bell ffordd. Ym mis Awst 2021, dringodd 115,000 o bobl i\u2019r copa ar hyd ei llwybrau heriol niferus."}, {"text_idx": "#000002", "text": "Mae arolygon yn dangos bod 85% o bobl yn cymryd cyfrifoldeb am eu sbwriel. Fodd bynnag, i hawlio Yr Wyddfa fel y mynydd di-blastig cyntaf yn y byd, bydd angen 100% o bobl i gymryd cyfrifoldeb am eu sbwriel."}, {"text_idx": "#000003", "text": "Yn ffodus, mae digonedd o ffyrdd hawdd a chyllideb-gyfeillgar o wneud eich taith i gopa\u2019r Wyddfa yn ddi-blastig a sicrhau eich bod yn rhan o\u2019r ganran gynyddol o bobl sy\u2019n cymryd cyfrifoldeb am eu sbwriel."}, {"text_idx": "#000004", "text": "Mae\u2019r Wyddfa yn fynydd heriol i\u2019w ddringo. Dylech fod yn hyderus iawn yn eich sgiliau mynydda cyn mentro ar unrhyw un o\u2019r llwybrau i\u2019r copa. Efallai y byddwch yn dod o hyd i rai llwybrau a ddisgrifir fel llwybrau \u2018haws\u2019 i\u2019r copa. Fodd bynnag, ni ddylech o bell ffordd ystyried y llwybrau hyn yn \u2018hawdd\u2019. Mae pob llwybr i gopa\u2019r Wyddfa yn lwybrau heriol."}, {"text_idx": "#000005", "text": "Manteisio ar fuddion cynhwysyddion ailddefnyddiadwy"}, {"text_idx": "#000006", "text": "Mae pacio potel ddw\u0302r yn hanfodol ar gyfer eich taith i gopa\u2019r Wyddfa. Erbyn hyn, mae poteli dw\u0302r ailddefnyddiadwy yn eitemau hawdd i\u2019w cael sy\u2019n dileu\u2019r angen am boteli plastig untro. Gwnewch yn siw\u0302r eich bod chi\u2019n llenwi\u2019ch potel ailddefnyddiadwy cyn i chi gychwyn ar eich taith."}, {"text_idx": "#000007", "text": "Mae cario bocs bwyd nid yn unig yn ymarferol ond hefyd yn ddewis sy\u2019n ymwybodol o\u2019r amgylchedd. Paciwch eich darpariaethau mewn cynwysyddion y gellir eu hailddefnyddio, gan sicrhau bod yr holl wastraff, gan gynnwys gwastraff organig fel croen banana a creiddiau afal, yn dychwelyd gyda chi. Drwy fabwysiadu meddylfryd \u201cpeidiwch a\u0302 gadael unrhyw olion\u201d, rydym yn cadw\u2019r dirwedd ac yn ei diogelu rhag effaith sbwriel."}, {"text_idx": "#000008", "text": "Mae cefnogi ffermwyr a busnesau lleol yn ffordd wych o leihau eich o\u0302l-troed amgylcheddol. Dewiswch gynnyrch lleol a thymhorol i\u2019w bacio yn eich bocs bwyd. Nid yn unig y bydd hyn yn lleihau\u2019r allyriadau carbon sy\u2019n gysylltiedig a\u0302 chludo bwydydd dros bellteroedd mawr, ond bydd hefyd yn gyfle i chi dreialu rhai o danteithion lleol Eryri."}, {"text_idx": "#000009", "text": "O ran dillad, dylech roi blaenoriaeth i eitemau ail-law neu sydd wedi ei gwneud o ddeunyddiau naturiol. Ystyriwch os oes cyfle i brynu ddillad ail-law yn hytrach na phrynu eitemau newydd sbon. Gallwch gymryd rhan mewn cyfnewidfa offer awyr."}, {"text_idx": "#000010", "text": "I gadw eich byrbrydau yn ffres ac i leihau gwastraff plastig, lapiwch eich bwyd mewn papur neu defnyddiwch lapiadau cwyr gwenyn. Mae\u2019r dewisiadau amgen hyn yn ailddefnyddiadwy, yn gompostiadwy, ac yn rhydd o gemegau niweidiol, gan sicrhau bod eich byrbrydau\u2019n aros yn ffres heb adael unrhyw olion ar o\u0302l."}, {"text_idx": "#000011", "text": "Er ei bod yn bwysig pacio\u2019n gynaliadwy, mae\u2019n hanfodol blaenoriaethu diogelwch. Cyn cychwyn ar eich taith, dylech ymgyfarwyddo a\u2019r canllawiau diogelwch mynydd perthnasol a bod yn ymwybodol bod dringo\u2019r Wyddfa yn dasg heriol sydd ond yn addas i fynyddwyr profiadol yn unig. I gael rhagor o wybodaeth am ddiogelwch mynydd a dringo\u2019r Wyddfa, gweler canllawiau Awdurdod y Parc Cenedlaethol."}]